Ντοντίνιο

Ο Ζοάο Ράμος ντο Νασιμέντο (πορτογαλικά: João Ramos do Nascimento, 2 Οκτωβρίου 1917 – 16 Νοεμβρίου 1996), γνωστός ως  Ντοντίνιο (Dondinho), ήταν Βραζιλιάνος ποδοσφαιριστής που αγωνιζόταν ως κεντρικός επιθετικός. Ήταν ο πατέρας και μέντορας του Πελέ.

 Βιογραφία 

Ο Ντοντίνιο ήταν εγγονός  σκλάβων με Αφρικανούς προγόνους και γεννήθηκε το 1917 στο Κάμπος Ζεράις. Πρωτού να γίνει επαγγελματίας αγωνιζόταν στην τοπική ομάδα της πόλης κάνοντας ταυτόχρονα και άλλες δουλειές. Μία κακή εμφάνιση τον οδήγησε σε απομάκρυνση από την ομάδα και μετανάστευση στην πόλη Τρες Κορασόες.  Ξεκίνησε την καριέρα του από την ομάδα νέων της Ατλέτικο Μινέιρο το 1933, όπου έμεινε δύο χρόνια. Δεν κρίθηκε κατάλληλος για την προώθηση στην πρώτη ομάδα και έτσι αγωνίστηκε με επιτυχία σε μικρές ομάδες μέχρι το 1940. Το 1938 σκόραρε πέντε γκολ με κεφαλιές στη νίκη της Ουρακάν με 6–2 εναντίον της Σμαρτ Φουτεμπολ Κλουμπέ, στο περιφερειακό Πρωτάθλημα Εσωτερικού του Ιταχουμπά, Μίνας Ζεράις. Το ρεκόρ του δεν έχει καταρριφθεί από κανέναν παίκτη στον κόσμο από τότε. Η Ατλέτικο Μινέιρο τον απέκτησε και στις 7 Απριλίου εκείνου του έτους έκανε το ντεμπούτο του σε αγώνα με την Σάο Κριστόβαο στο Ρίο ντε Τζανέιρο. Όμως τραυματίστηκε σοβαρά στο γόνατο και αντικαταστάθηκε. Ο τραυματισμός δεν του επέτρεψε τη γρήγορη ανάρρωση και έτσι επέστρεψε στην τελευταία του ομάδα Ατλέτικο ντε Τρες Κορασόες την ίδια χρονιά.

Μέχρι το 1946 που πήρε μεταγραφή για την Μπαουρού ΑΚ, δεν κατάφερε να πετύχει κάτι αξιοσημείωτο. Σταθεροποιήθηκε στην ομάδα και κέρδισε το Campeonato do Interior την πρώτη χρονιά. Παράλληλα βρήκε δουλειά στην πόλη ως καθαριστής στο νοσοκομείο, καθώς στην πραγματικότητα η ομάδα ήταν ερασιτεχνική και οι αμοιβές των ποδοσφαιριστών ήταν ιδιαίτερα χαμηλές. Έκλεισε την καριέρα του το 1952. Ήταν ιδιαίτερα ικανός σκόρερ με τις αντικειμενικές εκτιμήσεις να αναφέρουν ότι σημείωσε περίπου 350 τέρματα σε 305 αγώνες. Ιδιαίτερα ικανός στο ψηλό παιχνίδι, ήξερε να κινείται μέσα στο γήπεδο με ευχέρεια.

Ο Ντοντίνιο το 1938 κατά τη διάρκεια της στρατιωτικής του θητείας στην Τρες Κορασόες γνωρίστηκε με τη Σελέστε Αράντες. Το 1939 παντρεύτηκαν και απέκτησαν τρία παιδιά, δύο αγόρια, τον Έντσον (πρώτο) και το Ζόκα ένα κορίτσι, τη Μαρία Λουσία. Η Σελεστε απεβίωσε το 2024 σε ηλικία 102 ετών μετά το θάνατο των δύο αγοριών της. Δίδαξε στο γιο του κάποιες τεχνικές από νεαρή ηλικία, ειδικά την ακρίβεια στα σουτ και το κεφάλι.
Για τη συνεισφορά του πατέρα του ο Πελέ είχε πει: «Ο πατέρας μου δεν ήταν μόνο ο πρώτος μου δάσκαλος ποδοσφαίρου, αλλά πάνω απ' όλα ήταν δάσκαλος ζωής για μένα, σεβασμού για τους άλλους. Ο Θεός μου έδωσε το δώρο να μάθω πως να παίζω ποδόσφαιρο - επειδή είναι πραγματικά μόνο ένα δώρο από τον Θεό - ο πατέρας μου με δίδαξε να το χρησιμοποιώ, μου δίδαξε τη σημασία να είμαι πάντα έτοιμος και εκπαιδευμένος, και ότι εκτός από το να ξέρω πως να παίζω καλά έπρεπε επίσης να είμαι άντρας».

Ο Ντοντίνιο απεβίωσε το 1996 από καρδιακή ανεπάρκεια. Στις 15 Σεπτεμβρίου 2012 το «Μνημείο Ντοντίνιο», ένα άγαλμα από τσιμέντο, γύψο και σίδερο, ύψους περίπου πέντε μέτρων, το οποίο απεικονίζει το Ντοντίνιο και τον Πελέ ως παιδί, εγκαινιάστηκε στο δημοτικό πάρκο της Τρες Κορασόες.

Παραπομπές

Κατηγορία:Βραζιλιάνοι ποδοσφαιριστές
Κατηγορία:Ποδοσφαιριστές Ατλέτικο Μινέιρο
Κατηγορία:Επιθετικοί ποδοσφαιριστές